سامى الجميل

thumb|270px|سامى الجميل مع باباه امين الجميل وسياسيين من بكفيا
**سامى الجميل Samy ElGemayel** 
(اتولد فى 3 ديسمبر 1980) هو سياسى لبنانى ونايب فى البرلمان اللبنانى عضو عن كتلة الكتايب. ومنسق اللجنة المركزية فى حزب الكتايب و هو ابن امين الجميل الرئيس اللبنانى السابق واخو بيير امين الجميل الصغير. سامى دايما بيركز على اهمية المصالحة بين المسيحيين فى لبنان ودور الكنيسة فى المصالحة دى. كمان بيهتم بتقريب وجهات النظر بين اللبنانيين عموما والمسيحيين خصوصا فى لبنان.

اعلن فى فبراير 2009 بأنه هيكون واحد من اتنين من الكتايب اللى هيخشوا انتخابات البرلمان اللبنانى اللى كانت فى يونيه 2009، عن منطقة المتن. على نفس الكرسى اللى كان فيه بيير امين الجميل وقبله امين الجميل وقبله موريس الجميل الجميل كان واحد من خمس كتايبيين اللى كسبوا فى الانتخابات فى كل لبنان، واحد بس للفوز فى منطقة المتن. سامى كسب ب47,688 صوت.

## حياته
سامى اتولد فى عيلة مارونية كاثوليكية بارزة فى لبنان فى بكفيا فى بيروت. جده، بيير الجميل، مؤسس حزب الكتايب سنة 1936. سامى هو ابن الرئيس اللبنانى السابق والزعيم الحالى للكتايب امين الجميل. أخوه الكبير، بيير، كان عضو فى البرلمان ووزير فى الحكومة قبل اغتياله فى 21 نوفمبر 2006. سامى بردو يبقى ابن اخو الرئيس السابق المغتال المنتخب بشير الجميل. وله اخت اسمها نيكول. ومامته تبقى جويس الجميل
سامى معاه ليسانس حقوق (2003) وماجستير فى القانون الدستورى (2005) من جامعة القديس يوسف فى بيروت.

## نشاطه السياسى
سامى اسمه خد انتباه الاعلام لما حرق العلم السورى فى مظاهرة سنة 1998 ضد الاحتلال السورى وعمل بعد كدة اعتصامات ومظاهرات مع زمياله الطلبة و كانو بيطالبوا بانسحاب الجيش السورى ومخابراته وخروج المعتقلين من السجون السورية. و فى الجامعة اليسوعية و هو بيدرس كان هو وزمايله ليهم نشاط ونضال سياسى واللى خلا سامى يتمسك من الامن كذا مرة و فى 11 ابريل 2005 سامى راح بعريضة لساحة الاسكوا ممضى عليها من عشرتلاف طالب عشان المعتقلين فى السجون السورية. سامى الجميل كان رئيس الحركة الطلابية لحزب الكتايب لما كان طالب فى كلية الحقوق فى جامعة القديس يوسف فى الفترة من 1999 وقعد بعدها كام سنة. سياساته اعتبرت محافظة وقومية أكتر من ابوه أمين الجميل ، وانه فى 5 نوفمبر سنة 2006 أطلق حركة لبناننا، منفصلة عن حزب الكتايب. حركة سامى هدفها انها تعيد توحيد المسيحيين اللبنانيين المنقسمين سياسيا. سامى هو ناقد كبير للجناح العسكرى لحزب الله والتيار الوطنى الحر بتاع ميشال عون. فى انترفيو عمله سنة 2006 بعد الحرب بين اسرائيل وحزب الله، الجميل اتهم حزب الله انه بيسعى "لتنفيذ اقامة دولة اسلامية فى لبنان" ، وقال كمان ان "حزب الله بيتصرف كانه بلد مستقل بذاته: سلطة سياسية سلطة اقتصادية ، ولاء اجتماعى وقوى عسكرية، والمنطقة اللى بتفرض فيها قوانينها... كل صفات الدولة". وعبر عن أمله فى أن المسيحيين اللبنانيين يوحدوا مواقفهم السياسية فى إطار زى كدة، وشدد على أن الكتايب هيا مفتوحة لكل المسيحيين.
بعد اغتيال اخوه بيار امين الجميل فى نوفمبر 2006، سامى رجع لحزب الكتايب وبقى رئيس مجلس الشباب والطلاب فى حزب الكتايب فى 2007  وبقى منسق للجنة المركزية لحزب الكتايب.

## راجل سياسة
فى أوائل سنة 2009، الكتايب اعلنت انها عملت اتفاق مع ميشال المر عشان يشكلوا تحالف سياسى فى منطقة المتن فى الانتخابات النيابية اللبنانية اللى كانت فى يونيو. أعلنوا أن سامى الجميل هيرشح نفسه فى البرلمان وهيكون واحد من اتنين من الكتايب اللى هيمثلوا منطقة المتن فى لبنان، والتانى ايلى كرامى. فى 3 ابريل 2009، سامى اعلن رسميا ترشيحه، وقال تانى أن "الوحدة المسيحية هيا الحل الوحيد" لمشاكل لبنان.
بعد ترشيحه فى فبراير 2009، كان سامى باستمرار بيشدد على أهمية التصويت لكل اللبنانيين فى الانتخابات الجاية. فى 21 فبراير، سامى صرح أن عدد المسيحيين اللى بيصوتوا ممكن يعمل اختلاف فى الاختيار بين "لبنان بلد المقاومة والدولة الرئيسية اللى بتتأثر بالصراع العربى الإسرائيلى أو لبنان البلد اللى مش منحازة والبلد الديموقراطية". الجميل كمان صرح أن الكتايب مش هتوافق على أى اتفاق أو مصالحة مع التيار الوطنى الحر طالما ان التيار الوطنى الحر بيدعم حزب الله فى انه يشيل سلاح.
بعد كدة نجح سامى الجميل فى الانتخابات. من سبع كراسى ممكن الفوز بيهم عن منطقة المتن، واحد لسامي، وواحد للحليف ميشال المر، والباقى راح للتيار الوطنى الحر بزعامة العماد ميشيل عون.

## النقط اللى بيركز عليها سامى
* وحدة المسيحيين فى لبنان والدفاع عن حقوقهم
* سلاح حزب الله
* توحيد مقرر التاريخ فى المدارس
* تكافؤ فرص التعيينات
* الفيدرالية
* ان الغاء الطائفية السياسية مش هينفع دلوقتى لان هو بيقول ازاى الطائفية السياسية تتلغى والطوايف معندهاش ثقة ببعض وان لازم المشكلة دى الاول تتحل قبل الغاء الطائفية السياسية.

## المصادر

تصنيف:مواليد 1980
تصنيف:عيلة الجميل
تصنيف:ولاد رؤساء
تصنيف:سياسيين لبنانيين
تصنيف:مسيحيين لبنانيين